Papersnake/gushiwen huggingface dataset:
晚晴
郑獬（宋代）

人间久厌雨，最快是初晴。
骤见碧林影，喜闻归雁声。
乾坤一苏醒，耳目两聪明。
寄语浮云意，休来污太清。
丽瞩轩小憩 其二
弘历（清代）

法轮回望白云中，一听风铃万虑空。过雨山枫迷径绿，入秋岩卉耐时红。
和扬秀甫韵
袁甫（宋代）

天下大物山与泉，山泉为蒙义皎然。
坐对岩岩听潺潺，以兹名斋日周旋。
杨君作诗老更妍，解把山尔写天全。
山谷松梅咏坡仙，到今笔语带芳鲜。
松梅双清固堪怜，熟似山尔浩无边。
顾我蒙养铣弥坚，要参圣处力加鞭。
杨君一见出佳篇，古淡端如朱丝弦。
弦中传雅奏，难共俗人言。
我欲和君一两聊，山尔入梦且高眠。
二月十一日同德充弟憩浒西观杏花因共小酌
康海（明代）

出郭望精舍，满墙皆杏花。香风当户合，艳影入林斜。

日煖烟生玉，春晴锦映霞。兴来呼酒坐，不必问年华。
对雪
张镃（宋代）

漫记今年雪，先悭半月晴。乍飘偏有态，猛下却无声。

水绕长春圃，人居不夜城。弄寒群犬戏，惊晓独鸡鸣。

桥冻泥添滑，窗虚纸借明。冷妨梅早慧，高妒柳轻生。

瀹茗尝深鼎，临书厌短檠。鹅迷鹇失素，鸥混鹭争盟。

日壑银烹出，龙沙粉筑成。歌盐唐按谱，聚米汉谈兵。

曳履需公诏，吞毡感使旌。初平羊变石，白起甲填坑。

贾舶停珠浦，朝骖萃玉京。驼铜誇北录，马瑞遇东瀛。

云凝情俱淡，风旋力骤狞。藕边侵纬宿，酥畔比螺蛏。

敞坐诗笺接，欢筵舞袖迎。缘甍方盼转，入幌忽萦盈。

烟满空翔鹤，潮翻海纵鲸。蓝田难爱宝，月窟助蜚英。

瓮罩杯谁覆，盆冰镜不倾。瑶随王粲佩，玑缀李彪缨。

豹舄宜分色，麻衣浪拟清。齐腰休更举，巴曲试烦赓。
蕉声
赵完璧（明代）

繁諠庭下卒难收，风雨番番可自由。朱箔不堪云悄悄，绿窗无柰夜悠悠。

绮罗萃蔡惊初度，金石琤锵听未休。独倚珊瑚向残漏，不成蝴蝶恼庄周。
柞林
许及之（宋代）

蓬蓬新叶盛，柞拔俨分行。宁作非材栎，羞为傍路杨。
甲辰送淮东黎漕趋朝二首
李曾伯（宋代）

帘卷红楼拍手看，星轺迅步上鵷鸾。
皇华节下留佳政，玉笋班中作好官。
卿相致身时则易，忠贤得路古来难。
端门待漏东风峭，尚忆屯边铁甲寒。
农舍
陆游（宋代）

杜门虽与世相违，未许人嘲作计非，长绠云边牵犊过，小舟月下载犁归。
题适南亭呈程给事二首 其一
陆佃（宋代）

子真仙去学乔松，华宇经营得我公。海近蓬瀛全彷佛，山经楼阁半虚空。

一千里地檐前月，九万程天座上风。从此鉴中登望好，却应浑胜水晶宫。
且止堂
吴干（宋代）

无心终日看云飞，空幻犹如鸟迹遗。欲问堂中常住相，黄花翠竹已多知。
次韵和致政王子融侍郎归休述怀二首 其二
韩琦（宋代）

礼称七十还君事，岂必如期许退身。臣子引年虽审分，朝廷图旧合推仁。

晓登文石方延刻，暮挂危冠不待晨。窃惜圣神求治意，未宜轻去老成人。
留守司徒侍中宠示上巳属疾钧什谨依韵奉和
强至（宋代）

上巳曾陪宴后池，风光一匝又花时。
当年簪履谁犹在，今日门墙独未离。
步怯园林虽晚到，恩深草木已先知。
都人不省忧民病，只讶行春绣旆迟。
沁园春 送修亭入都，兼有脱缨之喜
陈以松（清代）

行矣勉旃，者番去也，不似从前。计一肩行李，囊疏落落；

三千客路，裘不翩翩。斜日半沉，冷云四合，欲雪天如中酒然。

前途杳，怅画楼人远，若个轻怜。

到时彩结丝牵。也休恋温存稳称眠。看玉人窗下，眉还敛翠；

老亲堂上，发已华颠。鸳盟虽酬，牛衣可泣，努力云程早着鞭。

名成后，任春风鬓影，夜月香肩。
戏赠僧庵二首 其一
洪刍（宋代）

海棠红映梨花白，拄杖芒鞋绕屋檐。深树提壶空好语，无人沽酒送陶潜。
书永嘉嘉禾驿
王义山（宋代）

老来倦跻攀，悠悠憩山侧。
层岚轶穷霓，纡萦困行客。
崖倾觉嶮巇，径曲盘险迫。
石老枕云根。桥横界野色。
海峤吞暝晖，松标挂辰极。
残烟罩成幄，长波曳如帛。
天际鸟知还，溪涧鱼自适。
几忘物无我，卢淡意常寂。
泛观穷壤间，天亦局于迹。
荣华忽雕枯，俯仰逃今昔。
倾羲倏再旦，急轨等寄驿。
次韵王子钦雨中
孙觌（宋代）

梦断行云去，诗成急雨催。霏霏嘘谷满，闪闪映空来。

出岫非无意，为霖信有材。故园小桃李，昨夜一时开。
杂兴 其三
吴安谦（清代）

读书辨真伪，岂以论屈伸。小儒矜片长，盛气压群伦。

沟浍小沧海，丘垤卑昆岷。昧者不自量，谁与指迷津。

宣尼称至圣，不敢居智仁。尧舜独千古，渊衷逊臣邻。

胡为蚩蚩辈，辄欲多上人。
练湖春霁
谭知柔（宋代）

春入池塘绿涨初，蒲根水暖戏鸥凫。杂花开处自深浅，细雨漾空如有无。

风外钟声闻远寺，柳间帆影出平湖。冥搜竟日耽佳句，不负宗生来画图。
奉寄子思以代别
王安石（宋代）

南北蹉跎成两翁，悲欢邂逅笑言同。
全家欲出岭云外，匹马肯寻山雨中。
趋府折腰嗟踽踽，听泉分手借匆匆。
寄声但有加餐饭，才业如君岂久穷。
赠竹东砂山石虎门花园十景诗 其二 苓岩
卞邦本（明代）

松乔挺挺百千龄，偶尔开蓁得一苓。此物得来非易易，信知人杰地斯灵。
寒早
方回（元代）

春闰秋寒早，人穷物议多。
孰非愁里老，聊且醉时歌。
轻捷矜乘跨，张皇侈殿呵。
老夫自高卧，风雨梦渔蓑。
画菊
石涛（清代）

兴来写菊似涂鸦，误作枯藤缠数花。
笔落一时收不住，石稜留得一拳斜。
燕归梁·轻蹑罗鞋掩绛绡
柳永（宋代）

轻蹑罗鞋掩绛绡。传音耗、苦相招。语声犹颤不成娇。乍
得见、两魂消。
匆匆草草难留恋、还归去、又无聊。若谐雨夕与云朝。得
似个、有嚣嚣。
著存亭
舒邦佐（宋代）

事亡如存死如生，以诚则著著乃形。
二字貌出孝子诚，晓然如见亲在庭。
有人念母愁思凝，终日如痴呼不醒。
自云所见政如此，触物有感皆分明。
山形作我沈扇清，风叶舞我莱衫轻。
江芦千株白皎皎，尚想鹤发垂星星。
入户宛然闻忾息，恍惚欲下来举觥。
始知至孝无间断，以圣人所见墙羹。
譬如忠信纯熟者，立则参前坐倚衡。
然而存著亦非真，能于吾母用吾情。
所见皆从所念得，初非刻木外经营。
虽然铭镂在中扃，何待扁榜垂丹青。
要令目击助心想，不然安得名吾亭。
槿花
洪咨夔（宋代）

露径风篱取次芳，朝荣暮悴付流光。
一秋朵朵红相续，比着人情大段长。
和车宜年自圆明园归道中作原韵
傅泽布（清代）

晓凌残月去，暮带暝鸦还。日落光依树，秋深瘦到山。

宦情原自澹，诗意近尤间。回睇苍茫外，归云未可攀。
武三思席上咏绮娘
苏焜（唐代）

紫府开樽召众宾，更令妖艳舞红裀。曲终独向筵前立，满眼春光射主人。
采石矶谪仙楼怀古
罗万杰（明代）

不见矶头乌夜啼，仙楼风景苦凄凄。云移晚雨当窗入，雾宿春江拥槛齐。

有客空吟青玉案，无人更醉白铜鞮。登临不尽古今感，矫首寒山日欲西。
走笔送家云石二首 其一
陈恭尹（清代）

南天积雨乱红飞，岭北山川绿尚希。莫恋长安为客乐，驷车须念过桥归。
于安城答灵运诗 其一
谢瞻（南北朝）

条繁林弥蔚，波清源愈浚。华宗诞吾秀，之子绍前胤。

绸缪结风徽，烟煴吐芳讯。鸿渐随事变，云台与年峻。
五言散句
张光纪（明代）

暮云出寨冷，新月浴霜明。泉飞丹嶂雨，树老碧潭龙。

宦绩羊肠后，归心雁影前。寒芳篱菊浅，秋意暮山多。

云深鸿雨乱，篱近菊香芬。归梦和云黯，乡书与雁迟。

山风传鸟语，池影受花枝。月碧名倡佩，云帆大贾舟。
诗品二十四则。实境
司空图（唐代）

取语甚直，计思匪深。忽逢幽人，如见道心。

晴涧之曲，碧松之阴。一客荷樵，一客听琴。

情性所至，妙不自寻。遇之自天，冷然希音。
题吴中陆龟蒙山斋
殷文圭（唐代）

万卷图书千户贵，十洲烟景四时和。花心露洗猩猩血，

水面风披瑟瑟罗。庄叟静眠清梦永，客儿芳意小诗多。

天麟不触人间网，拟把公卿换得么。
云
崔涂（唐代）

得路直为霖济物，不然闲共鹤忘机。

无端却向阳台畔，长送襄王暮雨归。
赠南丰胡国华
曾丰（宋代）

军山未信旴水屈，清淑之气相盘郁。天地有时不关防，古今何代无人物。

道德大成文小成，君小成者成者精。逢人问我江西派，从此南丰不是曾。
和子澄白鹿之句
朱熹（宋代）

经旬不到鹿场阴，梦想飞驰不自禁。幸有高轩同胜赏，何妨折自共幽寻。

徘徊未厌诗书乐，感慨难忘忠孝心。更对丰镌哦伐木，风泉云壑助清吟。
屈原
宋庠（宋代）

司命湘君各有情，九歌愁苦荐新声。
如何不救沈江祸，枉解堂中许目成。
北岳降香呈严学士
汪元量（宋代）

万里溟濛起战埃，翩翩勒马出金台。同君远使山头去，如朕亲行岳顶来。

野庙横斜挨老树，古碑颠倒枕荒苔。瞻天只有丹心在，香篆炉熏达九垓。
明堂观礼杂咏十三首·和宁门观驾
王同祖（宋代）

星斗中天夜向晨，寸云不点月华明。
六飞过尽灯如昼，宫漏迟迟报五更。
过杨子桥
杨万里（宋代）

客愁满目政无聊，忽报船经杨子桥。
未到江南心已喜，隔江山色碧相招。
役所书事用山谷观化韵 其四
赵鼎（宋代）

满马尘埃叹滞留，空劳魂梦绕南州。涌金亭下烟波阔，聊作西湖一段秋。
满江红·推枕闻鸡
李曾伯（宋代）

推枕闻鸡，正怪得、乾坤都白。元是有、福星临照，至和薰出。缘饰夜城疑不夜，弥漫色界成无色。更摛词、巧欲夺天葩，尤殊特。貂帽拥，寒何力。羔酿举，情何极。欠开樽细挹，梅花标格。十万铁衣冰到骨，祈天只愿王师息。想家童、日办剡中舟，溪头立。
答孙正之
王安石（宋代）

无才处处是穷涂，两地谁传万里书。
节物峥嵘催岁暮，溪山萧洒入吾庐。
南归犹喜寻同志，北去还闻困索居。
佳句不须论旧约，相随阳羡有篮舆。
昔在成都正月七日圣寿寺麻子市初春行乐处也偶晨兴闻邻村守麻有感
陆游（宋代）

乐事新年入锦城，城南麻市试春行。如今老病茅檐底，卧听儿童嚇雀声。
自西悬趋南郑道中杂咏三首
李新（宋代）

爱山不道妨行色，碍眼仍须彻帽裙。
愿借仙人白鹇尾，自家亲扫北山云。
题黄存之春庄雨急图
赵汝绩（宋代）

山浓树密春欲浮，农夫有事营西畴。
鹁鸪声歇风雨急，田塍滑澾如翻油。
牢披蓑衣紧击笠，浑身水流两股栗。
拣时浸种开稻包，心急鞭牛牛步刀。
前年春寒再移秧，去年夏旱赤地荒。
东隣西保几人在，渠今尚得本身强。
低头无言心似苦，定愿五风十日雨。
禾头粒粒饱秋露，糠籺充肠米田主。
我家镜湖烟水湄，身虽不耕眼见之。
何人得此畎亩趣，短纸写出无声诗。
坐令殿卷三太息，力穑莫供浮末食。
君看此辈终岁勤，返向沟中作捐瘠。
饯光禄两张卿退居
吕溱（宋代）

江上筑台遗世尘，堂上虚白见天真。
丹心许国平生事，皓道还家自在身。
水树芬馨怜茝蕙，雪轩颜色爱松筠。
清时解绂端荣佚，不独贤哉咏古人。
玉台体
利登（宋代）

羸马前山东复东，沈沈窗户锁愁红。
春风一把相思骨，又落江南烟雨中。
平塘三首次子辉韵
陶梦桂（宋代）

秋水清明镜不如，含羞照影独红蕖。
莫因风冷嫌衣破，容我傍边看戏鱼。
次韵陈帅干喜雨二首
陈著（宋代）

一雨何关百里雷，天心端为众心回。
閒时试向龙君觅，未必滂沱应手来。
御宴蓬莱岛
汪元量（宋代）

晓入重闱对冕旒，内家开宴拥歌讴。
驼峰屡割分金盌，马嬭时倾泛玉瓯。
禁苑风生亭北角，寝园日转殿西头。
山前山后花如锦，一朵红云侍辇游。
题画二首 其一
张镃（宋代）

几欲疏方沼，泓澄豢小鱼。画屏先我意，觅句为君书。

扇举萍疑动，纱明水一如。林塘能早就，肯但植芙蕖。
广宁
方拱乾（明代）

医巫闾是望中山，指点残黎惨淡间。北镇祀谁凭享殿，南冠人淡恋榆关。

光熹往事伤心久，刘杜征魂带血还。惭愧高冈祀李靖，纪功碑断藓花斑。
示郭仲达二首
叶俄亨（宋代）

男子升沉虽系天，风花高下亦俄然。
功名未老终归手，富贵须俄小著鞭。
落魄羁怀长道路，苍茫客面染风烟。
张仪此舌欣无恙，谈笑封侯会有年。
赠阎允中
边贡（明代）

郊月隐寒树，喔喔霜鸡鸣。翩翩随阳鸟，悠悠惮遐征。

客车履晨随，迤逦踰层城。清川带长薄，绿芜萋以荣。

江路东南驰，行子慕脩程。金陵帝王宅，佳丽夙遗名。

吴观霭岧峣，晋丘亦峥嵘。凭轩一回眺，千载有馀情。
题莫云楼松月双清图二首 其一
范穆（明代）

此中万籁寂无声，月到松间分外明。我愿抱琴图画里，与君相对坐三更。
偈颂六十七首 其三十八
释原妙（宋代）

一夏以来，诸人懡㦬，山僧亦懡㦬。懡㦬逢懡㦬，彼此无空过。

今朝圣制告圆，不免更说些懡㦬禅，赢得大家俱懡㦬。

如何是懡㦬禅，咄，猛火著油煎。
九日登山亭会饮
李纲（宋代）

渊明避世士，酷爱九日名。独酌东篱下，悠然得此生。

我辈正羁东，佳节安可醒。相携陟翠巘，置酒松间亭。

菊蕊弄新黄，橘苞破微馨。鬓边插茱萸，未觉巾帻倾。

云山蔼佳色，风林动疏声。慷慨念平昔，醉舞属群英。

国步方缀旒，衣冠正漂萍。山河举目异，望远若为情。

方期汗漫游，天池濯吾缨。何必楚囚泣，牛山良可轻。
赠魏邦达张彦素
吕本中（宋代）

橘绿冬未黄，菊老霜变紫。不知风土佳，但觉日月驶。

闲居得养疾，调气实在此。从今便休去，敢复为物使。

谁能明吾心，旁邑有君子。
景苏堂新复上李明府
汪晫（宋代）

先生德政殊清明，斯堂故以景苏名。
可怜向苦糟曲厄，东撑西柱县河倾。
一从公来忽嗟叹，不日云斤还旧观。
败栋宅鼠壁篆蜗，涌翠流光复辉焕。
坐想岷峨远山碧，先生已矣遗陈迹。
华阳三十六篇诗，今日拂尘炯全璧。
自来苏李两名家，斯堂二贤愈光华。
看公了却此县债，步武先生云路快。
大江东去·明琼山海刚峰先生瑞遗像
陈步墀（清代）

先生刚者，乃乾坤正气，自来难得。耻作声诗邻小道，文字鬼神能泣。

两策平黎，一棺待罪，风骨何奇特。拜观遗像，须眉如见畴昔。

多谢御史张郎，伤心吊古，珍重贻颜色。几辈高车连驷马，知否葛帏清极。

不是痴狂，直凭忠爱，千载论臣则。奸雄瞻此，至今犹夺其魄。
山水屏
曾巩（宋代）

吴缣落寒机，舒卷光乱目。
秋刀剪新屏，尺寸随折曲。
搜罗得珍匠，徒倚思先属。
经营顷刻内，千里在一幅。
定视乃渐通，纪数难迫促。
山乱若无穷，负抱颇重复。
高棱最当中，桀大势尤独。
回环众峰接，趋向若奔伏。
矜雄跨九州，争险挂星宿。
深疑雪霜积，暗觉烟雾触。
泉源出青冥，涨潦两崖束。
历远始纡徐，派别轮众谷。
轻舟漾其间，沿泝无缓速。
微寻得修迳，侧起破苍麓。
远到无限极，穷升犯云族。
游子定何之，顾眄停马足。
盘石长自闲，空原偶谁筑。
尘氛见荒林，物色存古俗。
粲粲弄幽花，苍苍荫嘉木。
遗牛上岩颠，惊麏出槎腹。
鲜明极万状，指似才一粟。
虽从人力为，颇类阴怪续。
深堂得欹眠，高枕生远瞩。
余光耀衾帱，清意凝幔褥。
愚诃世幸略，慵卧嗜尤酷。
因能助佳梦，肯顾跻杲旭。
将相有时材，溪岩真我欲。
儒林耻未博，俗阱思自赎。
婚嫁累苟轻，耕钓吾已卜。
图屏持自慰，寤寐心思逐。
贾节庵冒夏暑越修涂过我苕霅情谊甚厚令闻古
牟巘五（宋代）

君留剑水浔，我卧弁峰下。
十书九不到，思君无日夜。
顾九和内翰约看花城南寺病目不赴
何景明（明代）

不赴城南约，遥传寺里篇。看花吾未老，出郭偶无缘。

簇马低春日，啼莺隔彩烟。风沙开病眼，愁向艳阳天。
刘阮天台谣
王淮（宋代）

天台山，乃在钱塘之南，瓯越之间。
上有撑云挂日千丈高峰挺岌?，下有奔雷喷雪万仞深壑流
潺湲。
银河倒泻石梁滑，自非仙风道骨谁能攀。
紫芝吹香绿烟暖，碧桃影锁青霞闲。
是为上清玉平洞天府，楼阁十二神仙寰。
中有绰约两姝子，玉为肌肤花为颜。
壶里乾坤贮甲子，鼎中龙虎烧灵丹。
彼美刘阮郎，采药于此携倾筐。
幽寻远去不知极，遂使归路迷羊肠。
载饥载渴日云暮，欲进不进徒徬徨。
且攀桃实当饥粮，且掬涧泉为渴浆。
一瓢何处忽流出，知有人家居上方。
再涉一水盘一冈，可人正见双姝行。
双姝笑相迎，喜气回春阳。
问郎来何晚，邀郎归洞房。
先呼小玉排金门，推锁窗，水晶钩挂珊瑚帐，云母屏开玳
瑁床。
与郎夙世有缘契，愿郎结作双鸳鸯。
四邻仙客来相贺，手持七宝玻璃觞。
酌郎酒，劝郎尝，愿郎慎勿思故乡。
烧凤烛，坰龙香，五云绚烂流祥光。
青鸾歌，白鹤舞，金童吹箫玉女鼓。
胡麻饭，山羊脯，劝郎饱飡心勿苦。
尤云殢雨昏复晨，天家日月四时春。
翠禽何事苦饶隔，窗舌唤醒思归人。
郎思归心何切切，只为尘根难断绝。
留郎不住送郎行，袖罗掩面难为情。
携手行行出洞天，归寻旧迹都茫然。
但见崩城败郭惨淡照斜日，荒林故陇萧瑟凝寒烟。
甫欲询子孙，子孙已是七叶传。
甫欲询故人，故人枯骨消黄泉。
只道山中才半载，岂知世上成千年。
进无所依退无据，却忆仙家游乐处。
抚心惆怅欲往从，奈此万壑千峰隔云树。
仙姝有约不负人，到头毕竟还相遇。
何人貌此仙家踪，缟素淅淅回灵风。
黄绢索我写新句，惜无健笔为形容。
举头遥望天台路，赤城霞气横天东。
神仙之说未必无，但恨凡胎俗骨难轻逢。
偈颂一百一十七首 其六十三
释绍昙（宋代）

成癖襟怀为爱山，不逢佳处不开颜。锦屏剑阁重相见，疑在岷峨翠霭间。
和萧洗马子显古意诗六首 其六
吴均（南北朝）

匈奴数欲尽，仆在玉门关。莲花穿剑锷，秋月掩刀环。

春机思窈窕，夏鸟鸣绵蛮。中人坐相望，狂夫终未还。
沁园春（寿陈中书）
姚勉（宋代）

湖海元龙，逸气飘然，可百尺楼。受文光万丈，星辰绚彩，爽襟一掬，风露澄秋。衔字冰清，班心玉立，海内而今第一流。翻书子，紫薇花浸月，夜揽词头。

著身已是瀛洲。问更有长生别药不。是生来已带，神仙道骨，毫端自有，富贵封侯。拜赐黄封，承恩青琐，见说香名又覆瓯。从今去，了福公事业，从赤松游。
道中谢晏相公寄酒
梅尧臣（宋代）

赪泥墨印几壶醁，将慰穷途阮步兵。一夜临流对明月，举杯愁听雁来声。
九日雨中虎丘悟石轩燕集
文徵明（明代）

何处登高写壮怀，生公说法有层台。漫脩故事携壶上，不负良层冒雨来。

应节紫萸聊共把，待霜黄菊故迟开。白头八十三重九，竹院浮生又一回。
召伯停舟辟雨
陈造（宋代）

窗度荷芰风，舟舣鸳鸯浦。
落帆憩篙师，辟此白淙雨。
长征取惬快，留滞不云苦。
适喜县麻势，为荡铄石暑。
去年舟系柳，卧看虹饮渚。
龙公会事发，尚记跳珠语。
崎岖不谐俗，似为龙所予。
一杯酬新凉，开瓶先酹汝。
梅 其一
洪咨夔（宋代）

风霜摇落都卢尽，一点春回造化家。万物成终又成始，须将艮体看梅花。
一斛珠
范成大（宋代）

马蹄尘扑。春风得意笙歌逐。款门不问谁家竹。只拣红妆，高处烧银烛。
碧鸡坊里花如屋。燕王宫下花成谷。不须悔唱关山曲。只为海棠，也合来西蜀。
题宋怀豫饮光台
孙奇逢（明代）

台敞元无暑，翛然万虑捐。月沾衣带冷，花促酒杯乾。

意气悲歌里，风云指顾前。夜深迷去径，独为主人贤。
和贾舍人早朝大明宫之作
王维（唐代）

绛帻鸡人报晓筹，尚衣方进翠云裘。
九天阊阖开宫殿，万国衣冠拜冕旒。
日色才临仙掌动，香烟欲傍衮龙浮。
朝罢须裁五色诏，佩声归到凤池头。
奉和李大夫题新诗二首各六韵。因严亭
白居易（唐代）

箕颍人穷独，蓬壶路阻难。何如兼吏隐，复得事跻攀。

岩树罗阶兼，江云贮栋间。似移天目石，疑入武丘山。

清景徒堪赏，皇恩肯放闲。遥知兴未足，即被诏征还。
舟阻邗关
彭孙贻（明代）

淮海盘纡道路长，羁人心事正茫茫。江声白日收残暑，夜月青天在野航。

孤客岂堪闻谢豹，严关何意困宏羊。㟙山此去犹千里，河水东流济半黄。
霜天晓角 赋素心兰
席佩兰（清代）

独秀瑶林。雪侵香争禁。雪尚风吹得化，吹不转、是春心。

云阴莫寻。寻时云更深。人自爱花心素，花岂为、要知音。
寄舒州乐学士
徐铉（宋代）

皖伯台前绿树春，吴塘初下碧溪分。
旧游风景长牵梦，遥羡高斋望白云。
和王给事易简殿试举人五首 其四 考校
程俱（宋代）

金闺人静月华生，玉宇风微晓露清。深拱北辰三素远，静看东壁几星明。

嫱嫫岂易欺轩鉴，韶濩那容奏郑声。闻说壶天春日永，恍疑鳌戴欲番更。
晚兴
韩淲（宋代）

谁为喧卑莫赋诗，几年山涧久安之。区区守禄才糊口，尽觉肥甘盛一时。
白石山
宋晋之（宋代）

日车未访到仙宫，日脚将西又转蓬。
莫怪登山能草草，祗缘行转自匆匆。
玉棺已去人何在，石鼎虽存味早空。
休羡古来名与迹，几多丘壑在胸中。
居三山时方四十余今三十六年久已谢事而连岁
陆游（宋代）

自问湖边舍，衰残俛仰中。
谋身悲日拙，造物假年丰。
税足催科悲，禾登债负空。
社醅邀里巷，膰肉饫儿童。
衣及霜晨赎，炉先雪夜红。
陂塘趋版筑，垣屋讫宫功。
盗息时雍象，人淳太古风。
退夫无一事，鼓缶伴邻翁。
桐柏崇道观
李仲偃（宋代）

妙道心期赤水求，隙驹光景任川流。
朝真净界琼台月，涤想鲜飚玉宇秋。
芝茹荐盘香露散，茶腴烹鼎绿云浮。
劳生可念荣华束，食顷邯郸枕上游。
蠡湖怀古
顾熙（清代）

我闻当年范少伯，兴越废吴建奇策。功成不屑像范金，抽身竟作烟波客。

至今踪迹尚流传，十里蠡湖连笠泽。我来湖上一徘徊，无限悲怀触绪来。

古来多少功名士，烹狗藏弓良可哀。蠡也超然见几作，轻舟荡漾胸襟开。

越王旧殿今何在，带水盈盈名不改。何缘但说陶朱公，不将此意传千载。
满天星
缪公恩（清代）

霜天月黑倍昭然，分野从来应地躔。不是寒香侵座右，几疑星斗落阶前。
即事十首
刘克庄（宋代）

俗情重蒲饮，故事按舟师。
莫倚无山越，闲将作水嬉。
送沈庄可
赵师秀（宋代）

清事贫人占，斯言恐是虚。
与花方作谱，为米又持书。
时节寒相近，山林拙未除。
西江波浪急，送子一愁予。
送钱丈还凉州
华宗韡（明代）

十载从军两鬓霜，朅来仍整旧行装。关山迢递人千里，故旧殷勤酒一觞。

投老不堪频作客，思亲拟合早还乡。班超功业须年少，付与诸郎奕世芳。
虞美人
吴昌绶（清代）

春归未解人憔悴。翻遣愁人醉。和愁借病且疏慵。偏又江南天气雨声中。

烟芜满目愁无际。几许伤春意。旧时衣袂旧东风。苦被寒冰结泪不能红。
永明寺四香亭 其四
盛次仲（宋代）

趁雪看山坐小床，白云影里玉虹长。不知砌下梅花发，只怪开帘有暗香。
月城春
卢祖皋（宋代）

五云腾晓。望凝香画戟，恍然蓬岛。玉露冰壶，照神仙风表。诗书岛啸。唤淮楚、满城春好。雨谷催耕，风帘戏鼓，家家欢笑。
南湖细吟未了。看金莲夜直，丹凤飞诏。鬓影青青，办功名多少。持杯满釂。听千里、载歌难老。试问尊前，蟠桃次第，红芳犹小。
五月庚申梦人相指为马周且诵诗两句觉而足之
洪咨夔（宋代）

伸缩一双手，去来三世身。
新丰惊昨梦，斗酒满怀春。
拔蒲三首 其一
刘基（明代）

拔蒲清川渚，水浅蒲不长。自非排风羽，莫羡凌云翔。
和希颜
冯璧（金朝）

虎守天门未易通，庾尘无扇障西风。主人何负盗憎主，公论不西私害公。

老伏固非千里骥，冥飞似是五噫鸿。纷纷往事渠知几，都付崧巅一笑中。
枚伯以长句题罗浮游草，次韵答之
丘逢甲（清代）

我有故人子王子，其居乃在天台山。天台四万八千丈，石梁横空不可攀。

桃花流水空人间，仙山缥渺吾情牵，惜未来赋赤城篇。

故人出山到南海，一官绛帐兼高悬。相逢但说道可道，坐令仙山冷落天池莲。

神州尚未陆沉尽，山仍吾山川吾川。我生不辰处东海，中有玉山高拂天。

几年坐啸玉山下，长蛇荐食来蜿蜒。斩之不得避而去，恨满东海何能填？

人生万事一梦耳，当时枉作如雷颠。四海无家一身客，十年潦倒秋风前。

罗浮之山镇南海，一筇径往开秋烟。海上蓬莱此左股，五色雀蝶何翩翩！

神仙白日来云軿，云中鸾鹤同蹁跹。长爪麻姑定识我，共话沧海成桑田。

人间尚有未了事，仙丹虽熟无能仙。沉沉天风引回船，满山灵草何芊芊！

朱明洞天迟吾主，空看日出娱云泉。天下大洞天者十，金银宫阙名山巅。

天台第六罗浮七，洞中阁道原交连。君虽未到罗浮去，天台饱享云霞妍。

丈夫不作神仙亦当作豪杰，莫但留名万古将诗传。
饮酒 多病
李弥逊（宋代）

茗椀醒昼寝，粥盂供晚餐。支离惭受粟，拓落笑为官。

幡影伽蓝古，铃声窣堵寒。病多闲步屐，犹可据征鞍。
西江月·四壁空围恨玉
张良臣（宋代）

四壁空围恨玉，十香浅捻啼绡。殷云度雨井桐凋。雁雁无书又到。
别后钗分燕尾，病馀镜减鸾腰。蛮江豆蔻影连梢。不道参横易晓。
雨
梅尧臣（宋代）

春云易成雨，一日几回阴。
燕湿飞犹快，花寒色更深。
邀车愁客远，盘马畏泥侵。
向晚晴光吐，西窗绿影临。
题陈主事元宗渔洲雅集诗用秋来凫雁下方塘元韵 其四
谢晋（明代）

殽籁杂前陈，弦歌坐相间。解衣岸乌纱，夷踞忘简慢。

何处送秋来，江洲一声雁。
次韵寄王青崖给舍
夏良胜（明代）

临椷洒墨便忘馨，为爱监军奋执冰。只恁干戈心上战，已拚老瘦见时惊。

秦关野树闻鸡犬，巫峡安流惯雨晴。羌笛一声悬榻下，蚤从阊阖见文星。
梅花集句 其一○一
李龏（金朝）

天与风流春与娇，酒旗风急更相招。先生莫道心如铁，愁杀苏州也合销。
善人吟
邵雍（宋代）

良如金玉，重如丘山。
仪如莺凤，气如芝兰。
送僧
释重显（宋代）

古藤枝，寒索索。方倚靠，又拈却。海阔天遥非等闲，风前曾共孤云约。
次韵蒲左丞宗孟游虎丘二首
朱长文（宋代）

命相将乘傅说舟，爱山寻遍乐天游。
先声汶北安千里，选胜吴西贲一丘。
静见陇云生峭壁，寒知海气入危楼。
锵金佳句留萧寺，剡纸朝来贵此州。
送安学士守睦州
释惠崇（宋代）

白浪满遥程，公衙□□声。
海帆通夜市，山雨遍春耕。
古意随琴远，离愁对酒轻。
三吴窥列宿，知傍隼旟明。
对酒
陆游（宋代）

古今共有死，长短无百年；方其欲瞑时，如困得熟眠。
世以生时欲，妄度死者情，疑其不忍去，一笑可绝缨。
区区计生死，不如持一觞；一觞浇不平，万事俱可忘。
待酒忘万事，犹是役於酒；醉醒不到处，夭魔自奔走。
辋川谒王右丞祠
敖英（明代）

蜀栈青骡不可攀，孤臣无计出秦关。
华清风雨萧萧夜，愁杀江南庾子山。
城南雨望
曹应枢（清代）

野色上荒亭，风来酒未醒。雷吉嶂裂，龙气一江腥。

远树沈云黑，重岚带石青。扶摇如可上，鼓翼赴南溟。
天台道中
谢深甫（宋代）

溪绕青山路绕溪，山长溪曲路高低。
晴滩浅湿舟如荡，危磴棱高石作梯。
晚照荒村飞鸟入，秋风落木败蝉嘶。
碧云四合长天暮，转使乡关望眼迷。
拟明月照高楼
萧衍（南北朝）

圆魄当虚闼。
清光流思延。
延思照孤影。
凄怨还自怜。
台镜早生尘。
匣琴又无弦。
悲慕屡伤节。
离忧亟华年。
君如东扶景。
妾似西柳烟。
相去既路迥。
明晦亦殊悬。
愿为铜铁辔。
以感长乐前。
摸鱼儿·问莲根有丝多少
元好问（金朝）

泰和中，大名民家小儿女，有以私情不如意赴水者，官为踪迹之，无见也。其后踏藕者得二尸水中，衣服仍可验，其事乃白。是岁此陂荷花开，无不并蒂者。沁水梁国用，时为录事判官，为李用章内翰言如此。此曲以乐府《双蕖怨》命篇。“咀五色之灵芝，香生九窍；咽三危之瑞露，春动七情”，韩偓《香奁集》中自序语。

问莲根、有丝多少，莲心知为谁苦？双花脉脉娇相向，只是旧家儿女。天已许。甚不教、白头生死鸳鸯浦？夕阳无语。算谢客烟中，湘妃江上，未是断肠处。

香奁梦，好在灵芝瑞露。人间俯仰今古。海枯石烂情缘在，幽恨不埋黄土。相思树，流年度，无端又被西风误。兰舟少住。怕载酒重来，红衣半落，狼藉卧风雨。
浮踪
林大辂（明代）

浮踪甘屏裔，簿领亦闲闲。
虎迹村间路，猿声郭外山。
四愁仍欲结，双鬓渐成斑。
长见乘槎者，天风万里还。
霅溪夜宴诗（湘江神歌）
水神（唐代）

渺渺烟波接九疑，几人经此泣江蓠。

年年绿水青山色，不改重华南狩时。
和汴州李相公勉人日喜春
戴叔伦（唐代）

年来日日春光好，今日春光好更新。独献菜羹怜应节，

遍传金胜喜逢人。烟添柳色看犹浅，鸟踏梅花落已频。

东閤此时闻一曲，翻令和者不胜春。
山居八咏 其七
常达（唐代）

胡僧论的旨，物物唱圆成。疏柳春来翠，幽窗日渐明。

禅心清石室，蝶翅覆花英。好听谈玄处，乔松鹤数声。
拟香奁八咏 其一 黛眉颦色
贝琼（元代）

才歌愁易敛，欲画思难任。雨过峰犹湿，春归柳未深。

汉宫休竞学，秦镜莫重临。不是嫌施粉，翻疑病捧心。

曲如天上月，纤似树头禽。尽日窥青锁，如何别到今。
偈颂三十首 其十八
释慧晖（宋代）

枯木云笼秀，云中袍玉立。寒潭月夜圆，潭底侵鱼入。

回头开正眼，头上戴帽出。芳草破春烟，草芊拂天内。
颂古二十一首 其六
释居简（宋代）

翻手为云，覆手为雨。业识忙忙，无本可据。
杂体报范通直诗
王融（南北朝）

和璧荆山下，隋珠汉水滨。无双自昔代，有美今为邻。

三楚多秀自，江上复才人。纬绡非善贾，圣德可名臣。

追飞且学步，共子奉清尘。紫庭风日好，青槐枝叶新。

徘徊吹楼侧，欲见心所亲。峛君兰蕙草，何用以书绅。
和雷侍郎省身湖上遇雪
陈杰（宋代）

回舟望见雪来时，此兴山队不与知。
天上白衣殊变化，人间臭腐正神奇。
变竹枝词九首之七
贺铸（宋代）

胜概今犹昨，层楼栖燕雀。
但闻歌竹枝，不见乘黄鹤。
谢彰上人远自云门见访
韩驹（宋代）

君参云门禅，不远为君说。千里访衰翁，草鞋三寸雪。

此间禅亦无，一味有衰拙。乞君煮菜方，归与云门啜。
郑容全成蛟形木机歌
皎然（唐代）

万物贵天然，天然不可得。浑朴无劳剞劂工，

幽姿自可蛟龙质。无腾未去何翩翩，扬袂争前谁敢拂。

可中风雨一朝至，还应不是池中物。苍山万重采一枝，

形如器车生意奇。风号雨喷心不折，众木千丛君独知。

高人心，多越格。有时就月吟春风，持来座右惊神客。

爱君开閤江之滨，白云黄鹤长相亲。南郭子綦我不识，

非君独是是何人。
宫词 其六十七
周彦质（宋代）

召对词臣幄殿华，密宣令草相公麻。黄庭诏下齐欢舞，望协群工共叹嗟。
喜友人及第
崔涂（唐代）

孤吟望至公，已老半生中。不有同人达，兼疑此道穷。

只应才自薄，岂是命难通。尚激抟溟势，期君借北风。
冬初同谢皆人韩钦甫侍慎郡王贯台应教
彭廷梅（清代）

虚空静无尘，微风动修竹。疏影泻翠阴，簌簌声断续。

短景延冬晷，野径余秋菊。相对澹忘言，千古成香谷。
看北海碑
林枝桥（明代）

掌故半信疑，图经杳难按。龙门积石间，疏凿有崖畔。

显兹七曜古，谁为斩荒蔓。昔在五代初，居圉浑未判。

贞观及开元，踵接词臣窜。每读题壁诗，吊古馀泚汗。

北海诚天人，独漉掞天翰。发挥岩壑幽，顽石点头看。

向来冗葛藤，居然一刀断。如彼老充国，聚米罗前案。

一览星目境，何翅身陟玩。玉韫并珠含，媚艳耀云汉。

千秋一片石，对语增悽惋。
论俗诗四首
何耕（宋代）

他侵我界是无良，我与他争未是长。
布施与他三尺地，休夸谁弱又谁强。
玉楼春 梦中作春柳一阕，醒后续成夏秋冬三词
许德蘋（清代）

闲来几日寻芳径。踏碎几多杨柳影。枝头燕子语双双，也学人柳飞不定。

凭栏陡起伤春病。满树桃花如我命。碧天和露种何年，莫使风吹红雨冷。
冬至夜斋中不寐遥想郊丘盛礼二首
宋庠（宋代）

两扶天御陟圆丘，璧月珠星拂采旒。
谁识从官兴感夜，卧听寒柝宿扬州。
舍弟寄和送行诗有倦游之叹因勉之
张守（宋代）

几年头角翳蒿莱，今日宁辞尽一杯。好向明时聊自试，莫缘荒径忆归来。

白头休叹从人后，青眼多应为汝开。老去岂堪频作恶，风帆目断首空回。
贤者之孝二百四十首·崔纵
林同（宋代）

直以母事妾，只云父所安。
可怜遭楚毒，加意更承颜。
题县八景 其八 柑榄松风
卢宅仁（明代）

膴地多旧家，乔松盛无比。节操凌冰霜，风声闻远迩。

夜涛寒逼人，笙簧巧悦耳。百年培养功，梁栋差可拟。
京中守岁
丁仙芝（唐代）

守岁多然烛，通宵莫掩扉。客愁当暗满，春色向明归。

玉斗巡初匝，银河落渐微。开正献岁酒，千里间庭闱。
颜回
释函是（明代）

之子不远复，复其见天心。三月能不违，力尽知疏亲。

一间竟勿逮，洙泗乃无人。箪瓢士之常，风雨岁时深。

所矢贵自信，岂直为安贫。道在物我忘，迢迢空古今。

世间爱其名，山林多隐沦。圣贤行何从，贵贱吾知音。
贺陈随隐以布衣除东宫掌书
吕三余（宋代）

青宫楼观近尧阶，班列屏风间坐开。
人羡杜閒生杜甫，天教苏颋继苏环。
马归禁苑行边柳，鹤伴平山隐处梅。
我恨长才斸黄独，兀年无计策衰颓。
三妇艳
欧主遇（明代）

大妇主中厨，中妇佐烹鱼。小妇停针绣，新火适疾徐。

高堂问寒暖，提筐墙下俱。
画石与兰
释宝昙（宋代）

石怒不近人，国香尔何有。
我以道眼观，无心得相守。
拟古十九首 其十九 明月何皎皎
姚光虞（明代）

遥夜不能寐，揽衣起凭栏。皓月流中闺，明河亘天端。

怅然忆远人，川原浩漫漫。君去行役劳，妾处多苦艰。

契阔慰何时，俯首为泛澜。
姑孰溪
李白（唐代）

爱此溪水闲。
乘流兴无极。
漾楫怕鸥惊。
垂竿待鱼食。
波翻晓霞影。
岸叠春山色。
何处浣纱人。
红颜未相识。
贺新凉（甲寅春闻襄寇退）
李曾伯（宋代）

晓听平安报。信荆州、古今形胜，金汤天造。落日岘山陈迹在，依金大堤芳草。叹紫塞、黄尘未扫。水合水生来又去，赖胡雏、犹畏熊当道。薇柳戍，甚时了。

乞身屡上笺天表。感恩深、丁宁帝语，许同方召。自愧黔驴无伎俩，桑土绸缪盍早。空手袖、剑锋懊恼。要鲙鲸鲵封京观，愿汉廷用壮臣年老。毋更取，仲华笑。
晚晴
张耒（宋代）

裛尘朝雨细，透竹夕阳明。
鸟雀知春去，牛羊散晚晴。
官闲端欲老，谋拙漫无成。
堂下清溪水，三逢苹芷生。
塞妇吟
陈廷瑚（清代）

思君惊妾梦，梦觉妾孤眠。孰惹思君意，哀鸣雁避弦。
登峨眉山用李青莲诗韵 其一
张熙宇（清代）

导江来岷山，嵯峨实无匹。瑶草杂丹砂，灵异靡能悉。

其间数百里，峨眉尤特出。中多绿字书，皆言长生术。

仙人紫鸾车，手抱瑶姬瑟。碌碌尘土中，俗缘谁得毕。

坐令多名山，一一对面失。感此信恣意，林泉娱暇日。
梦后作 其一
陈献章（明代）

策杖独行游，青山一何深。道逢采药人，问我松脂林。
杂咏下 重台白莲
洪适（宋代）

绿房韬紫的，玉片踊重葩。公论评优劣，难私解语花。
喜晤石城颜处士徵子即用颜望湖原韵却赠
塞尔赫（清代）

世事都如负壑舟，爱群常是狎群鸥。坐无宏景三层阁，卧有元龙百尺楼。

气夺驽骀徒恋栈，影回孤鹤欲横秋。伫看落叶西风起，一夜乡心满石头。
迎客曲
徐勉（南北朝）

丝管列。舞席陈。含声未奏待嘉宾。罗丝管。舒舞席。敛袖嘿唇迎上客。
野步
陶育（清代）

昨宵梦里旧江东，信步行来迥不同。饱寇所留都是馂，薙山满不尽成童。

断桥隐约寒烟外，破屋攲斜夕照中。一路芦花风瑟瑟，穷通想到古英雄。
春日经湖上友人别业
章碣（唐代）

何处狂歌破积愁，携觞共下木兰舟。绿泉溅石银屏湿，

黄鸟逢人玉笛休。天借烟霞装岛屿，春铺锦绣作汀洲。

一年一电逡巡事，不合花前不醉游。
怀南郑旧游
陆游（宋代）

南山南畔昔从戎，宾主相期意气中。
渴骥奔时书满壁，饿鸱鸣气箭凌风。
千艘粟漕鱼关北，一点烽传骆谷东。
惆怅壮游成昨梦，戴公亭下伴渔翁。
花幕暗
贺铸（宋代）

绿绮新声隔坐闻。认殷勤。尊前为舞郁金裙。酒微醺。

月转参横花幕暗，夜初分。阳台拚作不归云。任郎瞋。
将母赴赣道西昌
文天祥（宋代）

重来鸥阁晓，帆影涨新晴。
倚槛云来去，闭帘花送迎。
江湖春汗漫，岁月老峥嵘。
手把忘忧草，夔夔绕太清。
偈颂十二首
释原妙（宋代）

若论此事，正如傍墙逼狗。
逼来逼去，逼至尖角落头，
未免翻身遭他一口。
辛酉腊月，依韵和啸园赠别之作
夏子麟（清代）

又值残冬候，骊歌唱晚天。萍踪同散聚，蟾魄几亏全。

定远嗟投笔，龙门慨执鞭。絮飘茵溷异，多半是前缘。
玉玫瑰
宋祁（宋代）

瑶楮镂空濛，冰纨捲重叠。寒光欲冲斗，回秀难藏叶。

谁碎辟邪香，氤氲飞作蝶。
解瞌睡颂
黄庭坚（宋代）

文殊吐酒卧，观音被杻械。
普贤盗铸钱，释迦扇炉韝。
范上座杀牛，黄鲁直害癞。
小重山（立春日欲雪）
毛滂（宋代）

谁劝东风腊里来。不知天待雪，恼江梅。东郊寒色尚徘徊。双彩燕，飞傍鬓云堆。

玉冷晓妆台。宜春金缕字，拂香腮。红罗先绣踏青鞋。春犹浅，花信更须催。
走笔和袁起岩元夕前一夜雪作
杨万里（宋代）

天公极意辨元宵，顷刻挼云作雪飘。
茂苑长洲花剪玉，苏台香径砌成瑶。
千灯剩喜开红药，两鬓还惊插素标。
客子孤舟寒折骨，无端诗伯苦相撩。
屡得友朋书札感赋 其十
屈大均（明代）

老岂争名向少年，未焚笔研已归田。能知白也诗无敌，除是开元一代贤。
次韵曾寺丞观早朝上徐谏议
韩驹（宋代）

忆昨飘然下叶闉，十年江海望严宸。遥知驻跸艰危地，尚有忧时老大臣。

已起阳城司谏诤，又传陆贽掌丝纶。为公细数能文士，几个麒麟阁上人。
送王世赏大参拜表入京
张吉（明代）

綷縩声尖拂薄寒，卿云光里飏威鸾。万年扆座瞻新斧，十载经筵拥旧冠。

玉麈丰神挥爽越，华灯骨肉照团栾。芙蓉采得堪持赠，不惹纤埃色正完。
和赵釴夫见惠
姜特立（宋代）

归来揩眼望南明，山水光中慰此行。
不把篇章供世好，肯将姓字占时名。
才疏我合回三舍，语妙君能敌七兵。
自此定交非造次，许陪诗社莫寒盟。
送人归上党（时潞寇初平）
薛能（唐代）

燕台基坏穴狐蛇，计拙因循岁月赊。兵革未销王在镐，

桑蚕临熟客还家。霏微对岸漳边雨，堆阜邻疆蓟北沙。

若到长平战场地，为求遗镞辟魔邪。
重九后一日游黄崖山顶
赵端（清代）

黄崖绝顶雁行低，历险移樽万仞梯。风定白云生几席，日斜沧海见虹霓。

翻怜下界花盈眼，却爱层峦鸟自啼。薄醉遄归龙眼冷，笳声遥起塞桓西。
和闾必志见寄韵
王之道（宋代）

老矣诗才欠壮观，羡君閒燕富清欢。
染羹早厌夸鼋指，食肉应清谢马肝。
送客篇章堪寄远，论文杯勺自驱寒。
扁舟近过池头否，百丈西南水欲乾。
石佛道间见梅二绝句
程公许（宋代）

惨澹汀沙集暝烟，林间飞下羽衣仙。
与君夙昔同心事，可与悲丝白作玄。
舟中诵子静江上之作为和二绝 其一
陈渊（宋代）

月下长吟露湿衣，谪仙尝忆谢玄晖。澄江一句无今古，何似晴空独鸟飞。
回致仕董中允
刘攽（宋代）

富贵致身良独难，寄书空复走长安。谁能东郭双穿履，径出都门一挂冠。

家事田庐随几杖，君恩班序接鹓鸾。颜生尚少时无用，长铗因公慨屡弹。
送提举杨大监解组西归
尤袤（宋代）

征辕已动不容攀，回首棠阴蔽芾间。
为郡不知歌舞乐，忧民赢芾鬓毛斑。
澄清未展须持节，注想方深便赐环。
从此相思隔烟水，梦魂飞不到螺山。
诗社得神字
史浩（宋代）

今宵文会友，作句擅清新。始也诗言志，终焉笔有神。

既无折角者，宁有面墙人。只待逢真主，艰难七月陈。
杨师文骢马行春图
孙绪（明代）

春光满地花枝明，千朵万朵争春荣。原头昨夜沐微雨，落红点尽苍苔英。

宿雾濛濛天未晓，百啭莺声啼不了。杖藜屐齿处处同，客衣遥映青山小。

台端有暇堪忘机，呼僮命骑寻春晖。平原绿草细如线，金鞍灿烂青骢肥。

绣衣使者行秋令，春阳莫挽冰霜性。带得清风下草莱，氛消翳退天容净。

昔年曾看长安花，宫袍昼锦明乌纱。四聪今日付耳目，皇恩浩荡天无涯。

誓将生死酬磅礴，我行岂为恣游乐。三三两两野父来，丁宁敢厌询民瘼。

耳听时事心忉忉，鸱鸮鸣昼豺狼嘷。田家正尔无夜食，可怜歌舞盈春郊。

便将眼界入封事，百口不为谋食累。江湖尚然忧庙廊，况我澄清当揽辔。

五云缭绕前山阿，未央回首红光多。永怀耿耿不成寐，仰天终日看明河。

侵朝再拜紫宸下，臣心非是悠悠者。所学岂敢负敬舆，卑论未忘羞陆贾。

怀中一札救时章，长跪取读声琅琅。当宁动容百辟惧，起看白日无耿光。

大奸缩首羞欲死，束身藁席朝堂里。欺明有术竟不然，空叹前人咏行止。

归来穷困不泥涂，诗书为祟棋为徒。壶觞朋旧日取醉，是非此外真区区。

纸屏一枕閒睡足，起视斜阳在高木。剥啄有客叩柴关，浊酒床头今又熟。

朝游北里暮南邻，烹鸡剪韭欢悰新。湿衣风露夜归去，蒺藜古道方蓁蓁。

谁将丰采入图绘，使我一见心神会。和风煦日自可亲，鸣凤雍雍鸾翙翙。

我从髫岁蒙规箴，知君古貌又古心。辈流缄口取大位，苍茫海若矜蹄涔。

对图指点悲今昔，人生有质非金石。花颜肉映此少年，迩来谁遣头颅易。

安得年年只此同，鬓发常绿颜常红。试向东皇问玄化，神仙家住蓬莱宫。
木末亭送谈二秀才还吴
皇甫汸（明代）

驱马怜同役，乘舟念独归。孤亭一眺望，千里思翻飞。

萤火车生帐，秋声乐子机。坐来双树下，那得系残晖。
送笋芍药与公择二首
苏轼（宋代）

久客厌虏馔，（蜀人谓东北人虏子。
）枵然思南烹。
故人知我意，千里寄竹萌。
骈头玉婴儿，一一脱锦衤朋。
庖人应未识，旅人眼先明。
我家拙厨膳，彘肉芼芜菁。
送与江南客，烧煮配香粳。
今日忽不乐，折尽园中花。
园中亦何有，芍药袅残葩。
久旱复遭雨，纷披乱泥沙。
不折亦安用，折去还可嗟。
弃掷亮未能，送与谪仙家。
还将一枝春，插向两髻丫。
玉连环 月夜论诗迟潘夫人不至
顾之琼（清代）

露寒曲槛红衣润，笑扶蝉鬓。徘徊临水照红妆，人比嫦娥差近。

倩得鳞鸿通问，对花消恨。把文何事不同论，论有尽、思无尽。
车中望腰带诸山
赵国华（清代）

斜阳大道白沙明，钝马单车过县城。鸿雁北来晴有数，乱山东去老无名。

谋生安得田夫子，誓死曾闻戚总兵。绝塞由来关锁地，何因坐放虎狼行。
九日寄子约
皇甫汸（明代）

漫有登高兴，兼当望远何。
对花惊白发，见雁忆黄河。
乱后书来少，霜前木落多。
不堪羁宦日，同是阻干戈。
和圣求
王洋（宋代）

桃花人面共春风，人去桃花自笑红。
撩乱絮飞春物后，依稀云散梦魂中。
莺迁是处皆良友，蝶化知谁是主翁。
莫讶求仙杳无信，卖花人过小桥东。
晴坐
石宝（明代）

十日不作诗，新晴偶撚髭。冷云含古意，秋叶记相思。

疏懒成何事，萧条对此时。谁家砧杵急，空乱郢人辞。
行香子 劝修炼三首
王处一（金朝）

识三田，通八脉。九转光明，一点无尘隔。放荡真慈通杳默。灵芽搬载青黄白。透昆宫，仙桂宅。迸出神珠，空外呈红赫。奉劝尘寰寄宿客。早早收心，了取真功德。
水调歌头（玄真子吟）
孙锐（宋代）

玄真子隐居江湖，自号烟波钓徒。肃宗赐之奴曰渔童，婢曰樵青。人问其故。曰：渔童使捧钓收纶，芦中鼓枻；樵青使苏兰薪桂，竹里煎茶。玄真既离苍波，游绮市，与群仙集于平湖。樵青，鄙女也，得随仙迹，暂至尘寰，情动于中而献之歌。

渔钓有遗逸，天子宠玄真。赐之奴仆，得随嫣艳下神京。几度苹汀蓼岸，不问金钩无饵，谈笑取冰鳞。珍重主人意，名我曰樵青。

肩兰桨，萦桂棹，出波津。凌虚上□□□，□□会群真。卸下绿蓑青笠，付与渔童收管，相与□红尘。归去又□□，同赏洞中春。
洞霄观水
赵汝谈（宋代）

峡口苍苍放水时，乾风吹落面前诗。可怜无地遮秋色，流出千山也自奇。
童子山
李翔（唐代）

童子山形也不孤，势疑高拱耸仙都。云生石肘如擎帔，月到岩心似捧壶。

岂可绕坛操凤节，争教侍烛秉麟须。桑田若更成东海，始肯随师化此躯。
蓟门杂咏三首 其三
周茂源（清代）

楼船诸将日蹉跎，传战仍闻禁旅多。濒海未收苍兕甲，远人偏进《白狼歌》。

谁教解缚归雍闿，莫更持书说赵佗。欲借片鸿聊问讯，家园杞菊近如何？
忠谠凝岚
黄琏（明代）

亭亭宝盖紫云屯，域内群山此独尊。白鹭池高天作鉴，苍龙峡静帝为门。

读书台已称今古，遗俗人犹诵状元。八桂尚留风土记，忠言谠论至今存。
嶰谷旅集行庵见黄叶满庭偶然有作
全祖望（清代）

我亦同黄落，何堪置此间。天心酿风雪，客况阻河山。

瑟瑟瓦沟掩，萧萧庭院閒。乱云封贮处，枨触感哀孱。
句 其五
方丰之（宋代）

汉室虽然和冒顿，贾生终愿系单于。
新年
晁说之（宋代）

何事重新作此年，身无疾病意欣然。
春风莫但开桃李，吹落妖星静九天。
立秋日川上作
邵雍（宋代）

富贵固难爱，贫寒易得愁。
休将少时态，移作老年羞。
既有非常乐，须防不测忧。
谁能保终始，长作国公侯。
萧宅二三子赠答诗二十首 其十七 蛱蝶请客
卢仝（唐代）

粉末为四体，春风为生涯。愿得纷飞去，与君为眼花。
和卢方伯开径移树
庞尚鹏（明代）

荷锄良不倦，卜筑任西东。种树春初艳，编篱日未中。

深根盘沃土，新叶吸轻风。斜抱轩窗秀，忻沾雨露同。

参商三径曲，掩映百花丛。方讶池边绿，翻怜竹里红。

韶光开胜丽，曙色散空濛。石磴浮尘没，溪桥活水通。

林深青嶂合，日射碧纱笼。过鸟声辽绝，回廊气郁葱。

下帷亲梦友，被酒讶凫翁。散步心踰适，闲居赋转工。

杜门车马少，投笔倚蒿蓬。
圣主平戎歌
田锡（宋代）

玉关秋早霜飞速，代马新羁逞南牧。
胡人背信闚汉边，刻箭为书召戎族。
渔阳烽火照甘泉，疆吏飞笺至御前。
睿谋英武何神速，銮舆自欲平三边。
百万羽林随驾出，杀气皇威先破敌。
贼臣丧胆遽奔逃，漳水波清因驻跸。
宫锦战袍花斗新，绣鞯珠络金麒麟。
天颜威武不可犯，垂鞭按辔视群臣。
金吾队仗如鳞萃，环卫旌旗径千里。
汉皇曾上单于台，壮心磊落侔风雷。
比量英武不足数，圣文神武双全才。
势可驱山塞沧海，紫气逶迤龙凤盖。
金花簇歛若星罗，宝钿乘舆翼云旆。
涂山禹帝戮防风，涿鹿{嗤去口}尤死战锋。
锋鋩俱染玄黄血，争如不阵而成功。
示暇皇欢有余意，御笔题诗饶绮思。
翰林承旨先受宣，西掖词臣及近侍。
诏命交酬继和来，君臣道合何如是。
和气感天天地宁，日融瑞景笼八紘。
风生旗旆翻龙凤，霜严鼓角喧雷霆。
海神来受军门职，太上祷兵尊帝德。
牢笼万国顿天网，天网恢恢恩信广。
胡儿溃散何比之，大明升空逃魍魉。
漳川地阔霜草平，合围会猎布天兵。
六师雄勇一百万，六班侍卫交纵横。
铁衣间耀金锁甲，鼓旗杂错枪刀鸣。
霓旌似系单于颈，猎骑如破匈奴营。
鵰鹗狰狞搦狐兔，花聪跃龙骄在御。
弓圆明月金镞飞，妖狐中镞骇天机。
兵师会合如波注，山呼万岁震边陲。
东海为樽盛美酒，斟酌酒浆掺北斗。
鸾刀割肉若邱陵，军声汹如狮子吼。
三公拜舞百辟随，鸣珂飞鞚星离离。
云舒二十有四纛，传宣罢猎整鱼丽。
胜气威声压千古，堪笑骊山称讲武。
直馆微臣乐扈随，太平盛事今亲睹。
会看金泥封禅仪，拜章别献新歌诗。
歌诗何以容易进，为受文明天子知。
谁谓
张镃（宋代）

谁谓閒无事，閒中事日生。和香雕印脱，记石假云名。

水取从龙井，花移自马城。若将朝市比，忙处却多争。
别后寄美人
白居易（唐代）

莫怪红巾遮面笑，春风吹绽牡丹花。
送太学生周环依亲还吉水得金字
黄仲昭（明代）

十年芹泮拥青襟，璧水新沾雨露深。明月暂同官舍酒，白云又动故园心。

帆开潞渚潮平岸，路入庐山花满林。天上还期绳祖武，勋名奕叶重南金。
宿西林寺有先特进及先学士诗
李彭（宋代）

渡江送行人，我行亦清兴。草木春路赊，斜斜复整整。

独造此宝坊，深稳庭宇静。复阁衬烟霞，疏林泄钟磬。

残僧涩对人，短童工汲井。杖屦若能神，迥知兹游胜。

楹间盘硬语，怪底光炯炯。追还曾高风，熟复发深省。

来归十阳秋，足不践斯境。猿鹤情未忘，拾松来煮茗。
官舍竹
王禹称（宋代）

谁种萧萧数百竿，伴吟偏称作闲官。不随夭艳争春色，独守孤贞待岁寒。

声拂琴床生雅趣，影侵棋局助清欢。明年纵便量移去，犹得今冬雪里看。
天台宰祈变有感
曹勋（宋代）

炎风踰月炽穹苍，稼穑如云已变黄。令尹为民躬血恳，神龙奋变破骄阳。

高低禾颖芃芃秀，垄亩风回细细香。自尔屡丰应课最，西成先可贺仓箱。
于长安归还扬州九月九日行薇
江总（南北朝）

心逐南云逝，
形随北雁来。
故乡篱下菊，
今日几花开。
题长沙新到雁图
陈造（宋代）

渺莽雪波烟渚，有底鼓翅相呼。
如老子载家去，眼明见甓社湖。
隆州
汪元量（宋代）

歇马隆州借夕凉，壶中薄酒似酸汤。
城濠寨屋偏栽柳，市井人家却种桑。
官逼税粮多作孽，民穷田土尽抛荒。
年来士子多差役，隶籍盐场与锦坊。
符离诸贤诗
吕本中（宋代）

穷居日荒凉，杜门与世绝。亲故日夜疏，诗书固宜缺。

符离虽陋邦，贤士稍罗列。德操青云器，议论辈前哲。

外貌发英华，中心莹冰雪。介然特立士，劲气刚于铁。

攘臂辩是非，孰能逃区别。信民粹而和，名利诚难悦。

汩没稠人中，独抱云松节。伟哉二三子，实乃邦家杰。

我来从之游，内顾惭疏拙。欣然对三益，放怀歌数阕。

已矣不须言，渠当为君说。
恒德斋为开府明良公作 其二
吴当（元代）

惟圣有德，率性之常。不二不杂，悠久无疆。
寄永新元老元书元已辞广孝复归禾山白云矣
王洋（宋代）

已尚清高久，须教去住艰。
强分云出岫，终放鹤归山。
烟带重风润，衣侵雾雨斑。
轻身如有药，犹恐费跻攀。
用幽字韵戏简谢倅
陈傅良（宋代）

当户排危翠，循除漾浅流。
此生从稼圃，谁与伴深幽。
韩子痴凭桉，庞公倦入州。
青篘与白饭，却待为君筹。
石壁
释可湘（宋代）

喝不开兮凿不开，春风几度长莓苔。
赵州拄杖虽粗粝，未必亲曾靠著来。
牡丹
张镃（宋代）

分数论春物，都应让牡丹。
几枝单叶紫，满担夕香寒。
除我知心切，从人得句难。
肯辞回櫂日，多瓣剪来看。
送吕清叔 其三
徐积（宋代）

惨惨黄昏天欲雪，萧萧淮浦人声绝。风击寒云雁正鸣，客眠孤棹灯方灭。
颂古十六首 其三
释心月（宋代）

恁么说话，大似肥处添，瘦处减。殊不知东山老人，惯得其便。
九日对酒
元凛（唐代）

嘉辰复遇登高台，良朋笑语倾金罍。烟摊秋色正堪玩，

风惹菊香无限来。未保乱离今日后，且谋欢洽玉山颓。

谁知靖节当时事，空学狂歌倒载回。
珠江七夕别觉山洪侍御
赵善鸣（明代）

黄木湾头秋水清，美人江上挂帆行。尊前莫惜此回醉，别后有怀空寄声。

珠海月明仙舫并，银河星烂鹊桥平。人间天上团圆会，不道明朝两地情。
寄谢潘舍人赠乌纱帽
范浚（宋代）

野人仪矩初无华，况复破帽风檐斜。先生有意念衰丑，折简远送新乌纱。

束巾试著出妨户，色若露洗凌晨鸦。舍人样好信殊俗，朽质得此惭无涯。

白痴稚子强解事，竞道宜称相欢哗。轻宽不但惬当暑，掉头曝背仍堪誇。

修容他日奉游宴，便可笑诮参军嘉。从今旦暮戴公赐，闭关无事聊煎茶。
翠蛟峰
胡榘（宋代）

像耸奇形曰翠蛟，不须牙爪谩徒劳。
须臾变化非难事，况有飞泉作怒涛。
过王荆公故里
沈毓荪（清代）

纷纷新法布寰中，期许高谈命世雄。才略未能齐贾傅，勋名偏世埒姬公。

早知元祐群贤起，悔不江东一令终。可惜党碑无姓氏，千秋只慕二苏风。
萧萧东海竹挽吴汝辉
沈周（明代）

萧萧东海竹，郁郁西山松。壤地两隔越，生植莫能同。

颜色各相昧，音声或通风。精神自冥合，宛宛无西东。

青松一朝催，此竹抱孤穷。以竹书感慨，寄去泪亦从。
批州符
萧结（唐代）

秧开五叶，蚕长三眠。人皆忙迫，划甚闲船。
村景四首
陈著（宋代）

南陌耕云脉脉，东风吹雨斜斜。
流水满村春事，炊烟隔岸人家。
颂证道歌·证道歌
释印肃（宋代）

争似无为实相门，朝歌暮拍整乾坤。
东边打著西边响，到头只用一光吞。
题画十首 其五
吴镇（元代）

清霜摇落满林秋，漠漠寒云天际流。山径无人拥黄叶，野塘有客漾轻舟。
赵北口
多敏（清代）

晓风吹遍柳花低，露叶烟条一剪齐。十二阑干陂水涨，碧玲珑唱酒帘西。
读天台侍郎黄公
高斯得（宋代）

昔纂宁宗纪，名臣叹寂寥。钜奸方枋国，多士谩盈朝。

快读黄公传，如闻舜代韶。尽言醒众聩，独立耸清标。

辨枉全张猛，持身简竖刁。要途方凛凛，归梦已摇摇。

疏广还家勇，羲之入海遥。寒花矜晚节，老桧傲霜朝。

迁史虽犹缺，邕碑亦孔昭。咨予无健笔，魂去若为招。
送方雁里理淮狱
尹台（明代）

淮海风烟汉节驰，仙郎遥出白云司。江湖漫忆同舟日，花鸟还怜并辔时。

孺子桥荒无旧石，王孙草绿有新祠。英雄事业谁长在，访古知悬百代思。
赴任清流晚泊宁都河
欧阳建（魏晋）

举目望天东，故园隔万重。来行数百里，作伴两三童。

月暗河波白，电腾林彩红。清宁离不远，愿借满帆风。
咏潇湘八景各一首 渔村夕照
刘克庄（宋代）

估客系征缆，渔家收钓筒。何妨千嶂黑，犹作半江红。
宋颂九首·圣神
石介（宋代）

不疾而远，不怒而威。
惟圣惟神，其几其微。
无盐城
王站柱（清代）

浪传东郭聘盈盈，好色君王亦矫情。宫女如花春殿杳，至今犹说宿瘤城。
寄吴明辅秘丞
戴复古（宋代）

吾乡幸有吴夫子，星斗网罗文字胸。
百鸟收声听鸣凤，千山落木秀孤松。
旁通沧海江山水，高压云城帢帻峰。
每见一斑三叹息，白头未得奉从容。
酬贾学录韵并送炭
陈造（宋代）

何人戴目倚钱神，更问吾徒拂甑尘。
醉缬不供诗客眼，弊裘应广文贫。
坐看十日渑为雨，遥想千家桂作薪。
贷子曲身当得句，地炉分施腊前春。
春水
李学温（清代）

春光何处好，溪水绿烟生。蘸柳偏多态，浮花最有情。

泥融知燕喜，风静觉鸥轻。为问桃源路，渔舟小渚横。
题苍筤亭
韩元吉（宋代）

手种苍筤数竿，筑亭相与枕书看。
故知落落非春事，直有青青共岁寒。
一壑自欣幽意足，三年独得此君欢。
萧然风露千寻影，搔首哦诗独凭栏。
饭后独立寺门颇见摇落之境欲收以诗大费弹压
赵蕃（宋代）

作诗无远到，伫立有深思。
集此溪山趣，充吾耳目资。
唐虞紫微论，苏李少陵诗。
落落心虽在，茫茫力已疲。
菩萨蛮 效蕃锦集
龚自珍（清代）

娇鬟堆枕钗横凤。青春酒压杨花梦。

翠被夜徒熏。娇郎痴若云。

波痕空映袜。艳净如笼月。明月上春期。轻红擘荔枝。
鹞儿岭
陈琏（明代）

初经鸡鸣山，倏见鹞儿岭。肩立犹弟昆，雄秀实堪并。

岚气时相连，翠色互辉映。悬崖险难跻，飞溜静宜听。

对此时暂留，云归四山暝。
投介庵先生并寄庐陵周侍郎四首
赵蕃（宋代）

贰卿辞郡日，刺史乞身年。
往事甑已堕，归来璧顾全。
坐令颓俗振，未觉古人贤。
白鹭思高举，琵琶有直弦。
木芙蓉
于慎行（明代）

一本芙蓉树，三秋觅地栽。尚逢南客问，果向北亭开。

色落仙人掌，香浮太乙杯。可怜霜夜月，华艳满池台。
浈阳峡
吴拭（明代）

清晨醉别曲江守，直下浈阳望峡口。
须臾舟子亦动容，两岸高插数百峰。
日气在峡吐不得，苍岚紫霭霏濛濛。
下视潭影无天色，但见石根没深黑。
十丈岩头灵乳开，百寻壁上暮钟回。
余峰一一断复续，蓊葱各欲出风雷。
舟中野客苦残病，决眦支颐揽奇胜。
不堪夕色下遥阴，翠微枕上寒相竞。
送刘教授之官豫江 其一
黄裳（宋代）

守官何处豫江边，职事无尘我慨然。一样清虚谁画得，倚栏人静水中天。
寄楚山
萧立之（宋代）

别后梅花几度春，催人年纪亦匆匆。长如此日易百岁，未觉吾衰成两翁。

晓镜拂须无可白，霜颜压酒不□红。莫看谈笑封侯得，留眼江皋送断鸿。
上清宝鼎诗
李白（唐代）

人生烛上花，光灭巧妍尽。
春风绕树头，日与化工进。
只知雨露绕，不闻零落尽。
我昔飞骨时，惨见当涂坟。
青松霭朝霞，缥缈山丁村。
既死明月魄，无复玻璃魂。
念此一脱洒，长啸祭昆仑。
醉着鸾皇衣，星斗俯可扪。
送袁恭安赴江州节推
楼钥（宋代）

袁氏四世凡五公，唐朝三相传家风。
君家几代擅儒业，高曾艺苑俱称雄。
大父谦尊古君子，诸父名高表吾里。
一门子弟更竞爽，挹取乙科自君始。
九江需次今几年，去去渌水依红莲。
忘年论交正相予，叱驭欲往难留连。
老我秋来抱病久，临岐无由置尊酒。
只从卧内叙离怀，恋恋掺祛仍握手。
鹏程万里兹权舆，平时义方师有余。
送人以言古所重，虽诵所闻宁起予。
君看公孝与孟博，太守坐啸仍画诺。
一郡之政赖关决，千里应须念民瘼。
乡州义事烦主盟，纤悉於余无隐情。
处事条理亦为政，知君出仕当有声。
尊公亦入闽中幕，公退著书端不恶。
君才更得江山助，简书既省寻家学。
君行远业未可量，弟兄丹桂终齐芳。
老悖无庸况多病，尚能留眼看翱翔。
次韵呈仲退见贻
徐瑞（宋代）

天秋分袂后，扰扰似年时。
竟负梅花约，空哦春树诗。
断崖粘冻雪，碎石洋流嘶。
怅望湾头路，扁舟乐泳思。
登治城楼诗
王彪之（魏晋）

俯观陋室。宇宙六合。譬如四壁。
次韵答虞道园
钱良右（元代）

笔翰风流说晋唐，敢将拙恶比诸郎。健豪日费徒成冢，秃鬓年侵不待霜。

才士宜从鹓鹭序，畸人合住水云乡。岂期天藻亭中老，远寄词章胜采芳。
舟归江上过斜塘
高启（明代）

漫漫村塘水没沙，清明初过已无花。
春寒欲雨归心急，懒住扁舟问酒家。
水调歌头（送杨廷秀赴国子博士用廷秀韵）
袁去华（宋代）

笔阵万人敌，风韵玉壶冰。文章万丈光焰，论价抵连城。小试冯川三异，无数成阴桃李，寒谷自春生。奏牍三千字，晁董已销声。

玺书下，天尺五，运千龄。长安知在何处，指点日边明。看取纶巾羽扇，静扫神州赤县，功业小良平。翻笑凌烟阁，双鬓半星星。
买陂塘（兵后过旧游）
刘埙（宋代）

倚楼西、西风惊鬓，吹回尘思萧瑟。碧桃花下骖鸾梦，十载雨沈云隔。空自忆。漫红蜡香笺，难写旧凄恻。烟村水国。欲闲却琴心，蠹残箧面，老尽看花客。

河桥侧。曾试雕鞍玉勒。如今已忘南北。人间纵有垂杨在，欲挽一丝无力。君莫拍。浑不似、年时爱听酒边笛。湘帘巷陌。但斜照断烟，谈萤衰草，零落旧春色。
平圃寄谢恒孺
郭兆年（明代）

江驿迢迢江水流，旅怀春尽忆扁舟。时清野戍停烽堠，雨罢高扁啼鹁鸠。

长铗可无弹夜永，短篇閒得赋离忧。期君何日云山曲，坐对黄花共九秋。
赠姊
韦璜（唐代）

修短各有分，浮华亦非真。断肠泉壤下，幽忧难具陈。

凄凄白杨风，日暮堪愁人。
过出海庵访元济上人不值
慧琳（清代）

地僻径纡回，深林有禅室。乘兴独来兹，云与僧俱出。

炉冷篆烟消，庭空落叶集。坐久默无言，空山下斜日。
铁关谷在喀喇沙尔哈尔阿满台南
成瑞（清代）

远嶂危峰翠作堆，羊肠一径辟林隈。云过壁石清奇现，峡束河林曲折来。

秋色天然成画本，滩声到处走惊雷。南行渐出沙山口，遥望连城万井开。
试何企笔偶书
史尧弼（宋代）

绾蛇萦蚓应无用，拘虎囚螭傥有馀。
付与刘侯堪把笔，尊师不解世间书。
故枢密签书赠正议大夫王彦霖挽词二首
苏辙（宋代）

试吏有能名，升台擅直声。
雄飞极九载，修路止三城。
壮志方凌厉，遗书忽叹惊。
老人殊可念，白首泣新茔。
湖山十景·南屏晚钟
王洧（宋代）

涑水崖碑半绿苔，春游谁向此山来。
晚烟深处蒲牢响，僧自城中应供回。
晚过象之葆光亭戏呈一首
韩维（宋代）

萧洒崔家宅，重门一迳通。
竹烟虚晚碧，花雨重秋红。
傲睨怜苔石，徘徊俯桂丛。
自朝新月色，不为主人翁。
和孙宣德中秋不见月
刘攽（宋代）

便有倚天剑，决云殊细微。清光自无蔽，绝境转知稀。

露重蝉时落，风高雁已飞。嫦娥苦幽独，会载客槎归。
和韦开州盛山十二首。胡芦沼
张籍（唐代）

曲沼春流满，新蒲映野鹅。闲斋朝饭后，拄杖绕行多。
徐仲修寄诗次韵
何梦桂（宋代）

一枕邯郸午梦醒，好风吹信入轩棂。溟抟六月鹏先化，胎孕千轩鹤已灵。

气囿阴阳元有数，道超天地妙无形。何时共作缑山隐，滴露松萝写易经。
醉落魄
沈端节（宋代）

红娇翠弱。春寒睡起慵匀掠。些儿心事谁能学。深院无人，时有儿穿幕。

漏声滴尽莲花萼。静看月转西阑角。世情一任浮云薄。花与东君，却解慰流落。
和钟西耘庶常德祥律门感怀诗
黄遵宪（清代）

雷动星驰入贡车，舌人环列护爻闾。
但占风雨都来享，偶断苞茅便问诸。
宅北曾分羲仲命，绥南远赐赵佗书。
盟津八百争朝会，犹记征祥纪白鱼。
戏同小儿作望南京内门
张耒（宋代）

别都制度拟王畿，双阙迢峣望太微。
万乘旗常难望幸，九天楼观自相辉。
百年龙虎兴王气，万雉金汤却敌威。
一梦江南尚淹泊，风尘似欲变征衣。
阳关曲（军中）
苏轼（宋代）

受降城下紫髯郎。戏马台南旧战场。恨君不取契丹首，金甲牙旗归故乡。
三月出城别张唐公会玉仙观
蔡襄（宋代）

陇麦青青沟柳新，春归聚落少逢人。
如何试与持鞭手，拂却向来身上尘。